ইন্ডিয়ান সুপার লিগের প্রথম সংস্করণে অ্যাটলেটিকো দ্য কলকাতার ‘মার্কি’ প্লেয়ার হিসেবে এসেছিলেন লুইস গার্সিয়া। স্পেনের হয়ে বিশ্বকাপ খেলেছিলেন গার্সিয়া। ইংলিশ প্রিমিয়ার লিগেও গার্সিয়া একসময় চুটিয়ে খেলেছেন। এ হেন গার্সিয়ার এটিকে প্রথমবার আইএসএল চ্যাম্পিয়ন হয়েছিল। কিন্তু সেই বার কলকাতা কোচ আন্তোনিও লোপেজ হাবাস ও গার্সিয়ার মধ্যে ব্যাক্তিত্বের সংঘাত লেগে গিয়েছিল। ফাইনালে গার্সিয়া নামেননি। 
দ্বিতীয়বার পর্তুগালের বিশ্বকাপার হেল্ডার পস্তিগাকে ‘মার্কি’ হিসেবে এনছিল সৌরভ গঙ্গোপাধ্যায়ের দল। পস্তিগা প্রথম ম্যাচে গোল করলেও চোট পেয়েছিলেন তিনি। তার পরে স্পেনে উড়ে যেতে হয় পস্তিগাকে। স্পেন থেকে সুস্থ হয়ে ফিরে এলেও পস্তিগাকে আর নামাননি হাবাস। 
এবার হাবাস নেই এটিকে দলে। তাঁর জায়গায় নতুন কোচ আসছেন। পস্তিগার কাছ থেকে আগেরবার ভাল সার্ভিস পাওয়া যায়নি। তবে তাঁকেও হয়তো এবার রাখা হবে।এবার এটিকে শিবিরে আরও বড় নাম।​

উরুগুয়ের বিশ্বকাপার দিয়েগো ফরলান আসছেন এটিকে শিবিরে। তাঁর আসা এখন অনেকটাই দিনের আলোর মতো পরিষ্কার হয়ে গিয়েছে। উরুগুয়ের বিশ্বকাপ সই করে দিয়েছেন কি না, তা এখনও স্পষ্ট নয়। তবে এটিকে শিবিরের গোপন কথা, ফরলান সই করে দিয়েছেন। ইন্ডিয়ান সুপার লিগের সঙ্গে জড়িত আর এক এজেন্ট জানাচ্ছেন, সই না হলেও, ফরলানই হয়তো সই করবেন কলকাতায়। যাই হোক না কেন, ফরলানই এবার এটিকের মার্কি হতে চলেছেন। তা বোঝাই যাচ্ছে।